Bejaardes gered na twee hulle ontvoerArgieffoto bloot ter illustrasie. (Foto: Tania Heyns/Maroela Media) Die paraatheid van ŉ veiligheidswag het daartoe gelei dat ’n bejaarde egpaar wat Saterdag in Kaapstad ontvoer is, nog dieselfde dag uit die kloue van die vermeende ontvoerders gered is. Volgens kapt. Adriana Chandler, polisiewoordvoerder, het die egpaar Saterdag vroegoggend naby Bloubergstrand blomme gepluk toe hulle deur ’n onbekende man en vrou – wat met messe gewapen was – genader is. “Die man en vrou het die paar se besittings geëis, waarna die bejaarde man hulle [die verdagtes] in kennis gestel het dat hy ’n selfoon by die huis het. Die verdagtes het die paar beveel om in ’n motor te klim waarna die verdagtes met hulle na hul huis in ’n veiligheidskompleks in Parklands gery het.” Met hul aankoms by die kompleks se hek, het ’n veiligheidswag die onbekende man en vrou saam met die paar opgemerk. “Hy het ’n gesprek met die verdagtes aangeknoop waarna die bejaarde man geskree het dat hulle [die paar] ontvoer is en dat die polisie ontbied moet word.” Die manlike verdagte, wat agter die stuur gesit het, het die motor in tru-rat gesit en weggejaag. Die wag het onmiddellik die Table View-polisiestasie gekontak. “Die polisie is na die kompleks waar hulle die wag ondervra het. Die beamptes het alle belanghebbendes en polisiestasies in die omgewing in kennis gestel om op die uitkyk te wees vir die verdagte motor.” Die bejaardes is na verskeie banke in die stad geneem, wat almal gesluit was. Hulle het toe na ’n winkelsentrum in Parow gery, maar dié poging was ook onsuksesvol. Dit was in Parow waar die polisie die voertuig in ’n parkeerterrein van ’n winkelsentrum gewaar het en die verdagtes, ’n 26-jarige vrou en ’n 34-jarige man, in hegtenis geneem en die bejaarde paar gered het. Hoewel die bejaardes in ’n ongedeerde toestand aangetref is, was hulle erg getraumatiseerd. Die verdagtes het Maandag op aanklagte van ontvoering in die landdroshof in Kaapstad verskyn. Kol. Junaid Alcock, bevelvoerder van die Table View-polisiestasie, het die veiligheidswag geloof vir sy vinnige optrede om die polisie te kontak en hulle van ’n goeie beskrywing van die voertuig en die verdagtes te voorsien, wat daartoe gelei het dat die verdagtes in ’n japtrap aangekeer is.